Mazda hou by sy resepVerskeie vervaardigers reg oor die wêreld ontwikkel ŉ produk om met ŉ mededinger se produk mee te ding. Veral die Duitsers maak hul hieraan skuldig. ŉ Mens kan ŉ Audi, BMW en Mercedes-Benz uitsoek wat presies dieselfde krag, 0 – 100 km/h tyd en brandstofverbruik het. Dan kry mens ander wat ŉ baan kies en getrou aan hul eie visie bly… Mazda is so ŉ handelsmerk. Mazda het beslis ŉ Japannese invloed, want hulle is een nasie wat steeds vasklou aan atmosferiese enjins in stede van turbo’s en hulle glo vas in die palwisseltransmissie – al is die publiek nie gaande daaroor nie. Hulle bly by die beginsel dat ŉ CVT eenvoudig die beste brandstofverbruik kan bied. Die Mazda CX-3 is ŉ klein juweel. Ek sê spesifiek klein, want dit is ŉ kompakte buksie wat die bestuurder in ŉ lekker ervaring toevou. Waar ander vervaardigers al ewig groter word, en altyd meer spasie wil bied, bly die CX-3 getrou aan die kruismodelresep. Dit is ŉ klein luikrug wat effens meer regop is om ŉ sportnutsgevoel te gee. Die ontwerp is netjies en hou by Mazda se KODO-ontwerptaal. Aan die binneruim is die CX-3 lekker luuks. Die ontwerp is eenvoudig, maar uiters stylvol. Die bestuursposisie is perfek vir my, en die kajuit vou om die drywer, soos dit hoort. Al die funksies is maklik bereikbaar, te danke aan die ergonomiese uitleg. Die inligtingstelsel sluit nou Apple CarPlay en Android Auto in – ŉ aanwins vir Mazda se reeds puik stelsel. Die 2.0-viersilinderpetrolenjin in die CX-3 is beslis ŉ lekkerder kragbron as die 1.5 wat in die Mazda 2 beskikbaar is. Die 115 kW en 206 Nm is lekker sterk en sal die CX-3 100 km/h laat haal in 9,5 sekondes en hy sal aanhou draf tot ŉ behoorlike 197 km/h. Al kwaal is dat die 2.0 effens brul, en by dié voertuig sal ŉ stiller enjin beslis beter pas en bydra tot die luukse gevoel. Die goeie brandstofverbruik teen 6,7 ℓ/100 km vergoed egter daarvoor. Op die pad ry die CX-3 regtig lekker. Die vering is soepel genoeg sodat hy nie ongemaklik voel nie, maar wel goeie padhouvermoë kan bied. Die Mazda is met ses lugsakke, ABS, EBD, remhulp, vastrap- en stabiliteitsbeheer toegerus – dit verseker dat jou reistog veilig bly. ŉ Lekker funksie op die CX-3 is die kop-op-vertoon (HUD) wat verseker dat jy jou oë ten alle tye op die pad kan hou. Dit is bitter maklik om die CX-3 op te som. Dit is ŉ lieflike buksie, maar bied egter beperkte spasie. Indien jy op soek is na ŉ ruim gesinsmotor – soek elders. Dit is ŉ produk van puik gehalte, en Mazda se diensplan en waarborg is baie aantreklik vir diegene wat jaarliks baie kilo’s ry. Vir diegene wat nie ŉ groot kar soek nie, is die CX-3 puik… dis net sy prys wat begin wild voel. Die reeks lyk só: Die reeks word gedek deur ŉ 3 jaar/onbeperkte km-diensplan en waarborg. Die kompetisie lyk só: 3 jaar/45 000 km diensplan 3 jaar/60 000 km-diensplan 4 jaar/60 000 km-diensplan 3 jaar/60 000 km-diensplan 3 jaar/45 000 km-diensplan